MK人

MK人係[[CCH]用語，係指嗰啲成日喺旺角沒出色嘅肥叉，佢哋有時畀人「好潮」嘅感覺。呢個名喺以前好興，電台DJ係原因之一。當中嘅MK就代表Mongkok喇。男嘅叫MK仔，女嘅叫MK妹，佢哋嘅文化就叫MK文化。

點解
某人單單住喺或者成日出入旺角，唔等於就係「MK人」；嗰個係主要對嗰啲跟隨潮流但係又唔係全係潮流，感覺係不倫不類嘅人嘅稱呼。有啲外人會簡單噉將佢哋歸入非仔非女之流；然而「MK人」所指嘅，正正就係嗰啲裝腔作勢，外強中乾，唔行偏門揾食嘅後生仔女。

佢哋覺得自己扮得好鬼有型，重以為會因為噉而吸引到好多男／女性趨之若鶩去兜搭佢哋，於是就經常自拍擺上網。佢哋當中多數都愛流連夜店、的士高，男嘅就為咗有女陪，而女嘅就貪玩怕寂寞，咁就可以講係各得其所。佢哋扮晒憤世不羈，但係又唔知憤世係咩嘢，所謂不羈其實即係冇人生目標，總之就係「今朝有酒今朝醉，明日愁來再買醉」。

有啲唔算貴嘅私家車款，被人叫做MK車，笑佢等低俗浮誇。任何車俾人配置啲搶眼／吵耳而冇乜用嘅部件或者裝飾品，又或者司機車品唔好，都可能被投以「MK」之謔稱。

地位
其實，MK人多數來自社會下層，實際上冇錢使，冇世藝，冇自信……面對官員、先生同前輩親朋戚友等普遍讚賞，拜金崇權嘅所謂香港主流文化，自慚形穢，不過又偏偏要自欺欺人，於是乎就鍾情於啲使費同學養要求都低，又驚死人哋唔為意嘅打扮、講嘢用行為風格，嚟掩飾自卑同圍爐取暖，形成種所謂次文化。

與前者相對——有錢人靠豪宅靚車名錶來炫耀；肚入面墨水多嘅，就用久經浸淫而成嘅文雅儀態同含蓄語調來流露之；品味就靠坐定定食雪茄同飲陳年洋酒來展示；掌權嘅會低調直接用，擅於合法行惡，就算俾人捉到技術失誤，都重有大把板斧用得，可能甩到身。

MK人冇本事噉樣演嘢，就唯有成日靠所謂速成變光鮮，實質虛有其表，依然俾異類人睇唔起嘅方法，來獲取同道中人嘅自信，形成咗個「睇得唔打得」嘅小圈子——旺角啲商場有好多舖頭仔賣雜嘜平價服飾；MK風格口語特色係總詞彙少、密密使新式簡寫／稱、猛咁用虛詞／多義詞、廢話多，又有大把錯／借字——有時俗稱「火星文」；喺條街道食煙仔，飲啤酒，就算明白會因而引嚟欺善怕惡嘅差人打攪，都在所不惜；心口掛個勇字，郁啲就無謂過界，只要犯些少錯就會俾「恭候多時」嘅「秩序維持者」捉去交數或者發泄。

己亥事變以來，政治格局劇變，做MK人嘅風險大增。針對後生仔女嘅政治類冤案湧現；清白人士由於對此毫無防範，兼且冇權冇勢冇後台，遇上厄運時往往只能坐以待斃；相反，黑幫成員同賊匪等時刻準備十足，熟悉顯規則同潛規則，又有人脈，脱離真案或者假案嘅能力都高好多，生活所受嘅影響較少。

定型
典型MK妹十零廿歲，濃妝豔抹，着背心、熱褲同撻人字拖，成日食煙仔、吹水同講粗口，性格反叛，鍾意喺街道遊來遊去，又時不時去酒吧同夜場。佢等喺2000年代零舍常見，畀人百無聊賴嘅感覺，可以叫做香港地道文化嘅代表之一；後來式微，取而代之嘅係南韓同偽ABC風格。响2020年，來自香港嘅畫師蕭邦仲，以此為主題，喺台灣出版咗本鹹濕漫畫書《MK妹》。

MK仔原形，模仿電影《古惑仔》入面若干角色，特徵係着黑色緊身背心、爛牛仔褲，樂於露啲文身出嚟。頭髮染到五顏六色，陰仔長到遮到眼，脾氣暴燥，動不動就睥人，講嘢時郁啲就「屌人老母」，後嚟興戴純黑口罩，兼且着Supreme、Thrasher同Stussy等牌子嘅服飾。呢啲風格一路淡化，喺2010年代，南韓潮流文化喺香港風行，與前者揉合，形成MK pop造型。

MK Pop

香港網絡大典 - MK 人
香港文化